钦定古今图书集成/明伦汇编/官常典/第191卷 > 高光
## 钦定古今图书集成/明伦汇编/官常典/第191卷 > 高光

按《晋书》本传，“光字宣茂，陈留围城人，魏太尉柔之子
也。光少习家业，明练刑理。初以太子舍人累迁尚书
郎，出为幽州刺史、颍川太守。是时武帝置长沙狱以
典诏囚，以光历世明法，用为长沙御史，秩与中丞同，
迁廷尉。元康中拜尚书，典三公曹。时赵王伦篡逆，光
于其际守道贞全。及伦赐死，齐王冏辅政，复以光为”
廷尉，迁尚书，加奉车都尉。后从驾讨成都王颖，有勋，
封延陵县公，邑千八百户。于时朝廷咸推光明于用
法，故频典理官。惠帝为张方所逼，幸长安，朝臣奔散，
莫有从者，光独侍帝而西。迁尚书左仆射，加散骑常
待。光兄诞为上官己等所用，历徐雍、温州刺史。诞性
任放，无伦次，而决烈过人，与光异操。常谓光小节，恒
轻侮之，光事诞愈谨。帝既还洛阳，时太弟新立，重选
傅训，以光为少傅，加光禄大夫，常侍如故。及怀帝即
位，加光禄大夫，金章紫绶，与傅祗并见推崇。寻为尚
书令，本官如故。以疾卒，赠司空、侍中。属京洛倾覆，竟
未加谥。子韬，字子远，放佚无检。光为廷尉时，韬受货
赇，有司奏案之，而光不知。时人虽非光，不能防闲其
子，以其用心有素，不以为累。初，光诣长安留台，以韬
兼右卫将军。韬与殿省小人交通，及光卒，仍于丧中
往来不绝。时东海王越辅政，不朝觐。韬知人心有望，
密与太傅参军姜颐、京兆杜概等谋讨越，事泄伏诛。